《送赵公子去疾侍平章鲁公归蜀》
元代·大欣

所羡还乡乐，兹行得侍亲。鲁公黄阁旧，宣诏紫泥新。

给传舟车备，承筐玉币陈。会灵奔岳渎，移次动星辰。

父老怀遗爱，朝廷眷大臣。百年轻重计，一舸去留身。

子职共承重，亲知嘱谕谆。行庖供膳早，张燕进觞频。

宝瑟调银甲，雕盘脍玉鳞。云林还吊古，风物独伤神。

地势金城壮，山光锦浪匀。江喧初上峡，树远欲通秦。

牛女天河夜，鱼龙野水春。丰碑临奰屃，高冢抚麒麟。

侧听歌淇澳，犹闻起渭滨。上尊罗甲帐，仙仗拥蒲轮。

朽栎依琼树，飞华恋锦茵。峨眉寻旧约，谷口卜劳邻。

愿结香山社，终陪绿野宾。相期无远别，万里月随人。

作者简介：（1284—1344）元僧。江州人，徙南昌，俗姓陈，号笑隐。九岁出家。博通经典，旁及儒家道流百氏之说。居杭州之凤山，迁中天竺，又主建康集庆寺。文宗天历初，被召赴阙，特赐三品文阶，授太中大夫。顺帝时受命校正《禅林清规》。有《蒲室集》。